विराटनगरलाई झट्का
अक्सनमा राम्रो भनिएका खेलाडी लिएपछि निकै बलियो देखिएको पारस खड्काको कप्तानीमा रहेको विराटनगर किङ्स पहिलो खेलमै महेन्द्रनगर युनाइटेडसँग ३३ रनले स्तब्ध भएको छ ।
धनगढी — अक्सनमा राम्रो भनिएका खेलाडी लिएपछि निकै बलियो देखिएको पारस खड्काको कप्तानीमा रहेको विराटनगर किङ्स पहिलो खेलमै महेन्द्रनगर युनाइटेडसँग ३३ रनले स्तब्ध भएको छ ।दुई विदेशी खेलाडीको साथमा मजबुत बनेको महेन्द्रनगरले ब्याटिङ र बलिङ दुवैमा विराटनगरलाई माथ दियो ।अन्तिम ओभरमा पुनित मेहराले वसन्त रेग्मीलाई २ चौका र २ छक्कासहित २४ रन प्रहार गरे, जुन महेन्द्रनगरको पक्षमा आउनु खेलको एउटा निर्णायक मोड बन्यो । त्यसकै सहयोगमा टस जितेर ब्याटिङ गरेको महेन्द्रनगरले निर्धारित २० ओभरमा ५ विकेट गुमाई १ सय ६८ रन बनायो । अन्तिम १३ बलमा ५ रन बनाउँदा ५ विकेट गुमाएपछि विराटनगर १९ ओभरमा १ सय ३५ रनमा अलआउट भयो ।मेहराले महेन्द्रनगरबाट सर्वाधिक नटआउट ३८ रन बनाए । १८ बल खेलेका उनले २ चौका र ३ छक्का प्रहार गरे । कप्तान विनोद भण्डारी आफैं ओपनिङमा ब्याटिङ गर्न आएका थिए । उनले रामनरेश गिरीको पहिलो ओभरमै २ चौका र १ छक्का प्रहार गरी १५ रन जोडे । उनले २९ बलको इनिङ्समा ५ चौका र १ छक्का प्रहार गरी ३५ रन बनाए । विनोदकै प्रहार ‘फलो थ्रु’ मा बलरको हातमा लागेर उनको ओपनिङ जोडी आसिफ शेख ९ रनमा रनआउट भए ।महेन्द्रनगरका अर्का विदेशी भारतीय खेलाडी पुनित विष्टले ११ बलमा १ चौका र १ छक्का प्रहार गरी २४ रन बनाए । हरिशंकर शाहले १८ बलमा १९, आरिफ शेखले १५ बलमा ३ चौका प्रहार गरी २० रन बनाई इनिङ्सलाई अगाडि बढाए । म्यान अफ द म्याच मेहराले रोहित पौडेलसँग मिलेर अन्तिम २१ बलमा ४८ रन जोडे । रोहित ९ रनमा नटआउट रहे । विराटनगरबाट मञ्जितले २ तथा पारस र शुभम कामतले १–१ विकेट लिए ।विराटनगरको पनि सुरुआती जवाफ राम्रो थियो । दिलीप नाथ र अनिल शाहले ४ ओभरभित्र २९ रन जोडे । दिलीप १० रनमा अविनाश कर्णको बलमा बोल्ड भए । अनिलले १९ बलमा ३ चौका र १ छक्का प्रहार गरी २३ रन बनाए । बाबर हायातको आक्रामक इनिङ्सपछि विराटनगर सहजै लक्ष्यतर्फ पुग्ने देखिएको थियो । उनले १० बलमा २ चौका र ४ छक्का प्रहार गर्दै ३२ रन बनाए । देब्रेहाते स्पिनर भुवन कार्कीको बलमा ‘एज’ लागेर उनी क्याच आउट हुन पुगे ।कामत ४, मञ्जित ९ रनमा आउट भए । अर्को एन्डबाट पृथु बाँस्कोटाले विकेट जोगाएर खेले । आश्चार्यजनक रूपमा पारस सातौं नम्बरमा ब्याटिङ गर्न आए । एक छक्का प्रहार गरेका उनी १५ बलमा १६ रन बनाई मेहेराको बलमा आउट भए । पवन सर्राफले १ बलमात्र खेल्न सके । सौरभ खनाल १ र वसन्त शून्यमै आउट भए ।आउट हुने अन्तिम खेलाडी पृथु भए । अविनाशको बलमा लङ अफमा क्याच दिएका पृथुले ३९ बल खेलेर २ चौका र १ छक्का प्रहार गरी ३५ रन बनाए ।अविनाशले ३ ओभरमा २२ रन खर्चेर ३ विकेट लिए । मेहेरा, भुवन र रोविन क्षत्रीले २–२ विकेट लिए । मेहराले ४ ओभरमा १ मेडन राख्दै २१ र भुवनले २२ रनमात्र खर्चेर खेल महेन्द्रनगर युनाइटेडको पक्षमा मोड्न सहयोग गरे ।